钦定古今图书集成/方舆汇编/职方典/第1132卷 > 《杨柳堤记》陈国儒
## 钦定古今图书集成/方舆汇编/职方典/第1132卷 > 《杨柳堤记》陈国儒

出东门，沿江岸巡历禹功矶，凿山脊而扼其吭，则俗
所称“铁门关”是。逾关以北，有堤长亘数里，襟江而带
湖，盖汉镇居民、人城孔道也。舆马之所践，负贩之所
息，春秋祈赛，士女袚禊之所追逐，舍路无由，岂非村
郭联络之要冲哉？岁久崩圮，桥梁岌岌，如断虹欲堕风雨之晨，霜月之夕，行者患焉。余以戊申秋来守是
邦。舟泊汉渚，驺从候于道左，即目瞩而心动焉。岁首
迎春，东郊堤柳初萌，旌旄相属，童叟喧阗，观者如堵，
而土石剥落，前驱或阻。嗟乎，此何事而致烦我民之
竭蹶乎？亟呼父老而谕之：“方今庶务聿新，是亦不可
缓也。”余捐俸若干，别驾赵君、城守刘君、邑侯唐君各
捐俸有差。而行僧某复出钵资二十金以助焉。乃檄
邑尉董其役，畚土筑坞，砻石架梁，甫经旬而工竣堤
成。仍夹道植柳，可荫行旅，以无虚曩昔命名之意，而
历历晴川，或补胜概之万一也。因是追念往迹，隋堤
荒游，无足称矣。苏公治堤西子湖上，碧浪藏莺，青丝
络马，往来其地者，冷然如御风而行，即大江东岸。相
传武昌东门柳，治绩风流，迄今诵之不衰。休哉！“予何
敢当所厚愿者？此邦之人朝夕由是路而不病于涉；
后之人随敝随修，使江涛不啮于外，湖苇不侵于内，
通而不塞，久而无斁，庶几与大别”并垂焉尔。是为记。